भोपाल. शहर में सीवेज मिले और गंदे पानी की लगातार मिल रही शिकायतों के बाद नगर निगम कमिश्नर तेजस्वी एस नायक ने नर्मदा और कोलार के पानी को उबालकर पीने की नसीहत दी है।
उन्होंनेे आम लोगों से अपील की है कि शहर के लोग बिना उबला पानी नहीं पिएं, इससे बीमारियां फैलने का खतरा है। शहर में कोलार और नर्मदा का पानी करीब 18 लाख आबादी पीती है। कमिश्नर के इस बयान से आम लोगों को पीने के पानी में एहतियात बरतना जरूरी हो गया है।
राजधानी के अलग-अलग हिस्सों में कोलार और नर्मदा के पानी की सप्लाई में गंदा पानी मिलने की शिकायतों के मद्देनजर नगर निगम कमिश्नर तेजस्वी एस नायक ने कहा कि सीएमएचओ वीणा सिन्हा ने शहर में गंदे पानी से बीमारियां फैलने की जानकारी दी है।
नायक ने बताया कि शहर की पाइप लाइन पुरानी होने की वजह से जर्जर हो गई, जिसकी वजह से इसमें गंदा पानी मिल जाता है। उन्होंने नई पाइप लाइन के संबंध में शासन को प्रस्ताव भेजने की बात कही।
गौरतलब है कि डीआईजी बंगला स्थित वार्ड नंबर 15 के चौकसे नगर में गंदा पानी पीने से करीब दो दर्जन बच्चों को पीलिया होने की शिकायत रहवासियों ने कलेक्टर निशांत वरवड़े से की थी। कलेक्टर ने मामले की जांच सीएमएचओ को करने के निर्देश दिए थे।
hin_Deva hin_Deva hin_Deva hin_Deva hin_Deva